Johannes Bussinger
Dr Johannes Bussinger (* 22. Dezämbr 1825 z Gälterchinde; † 7. Septämbr 1889 z Lieschtel) isch e Aawalt und Politiker vo Gälterchinde gsi. Är isch e reformierte Bürger vo Gälterchinde gsi.

Sys Läbe 
Dr Johannes Bussinger isch dr Soon vom Johannes Bussinger, Schuemacher und vo dr Eva Erb gsi. Im Joor 1852 het är d Anna Strub vo Läufelfinge ghürotet.

Sy Usbildig 
Dr Johannes Bussinger isch in d Primarschuel z Gälterchinde und in d Bezirksschuel z Böckte gange. Drno isch är in s Gymnasium z Basel und het vo 1846 bis 1849 z Basel, Heidlbärg und Bonn Jurischt gschtudiert.

Sy Bruef und syni Ämter 
Dr Johannes Bussinger het als Advokat und Notar gschafft. In de Joore 1849 bis 1859 isch är Presidänt vom Baselbieter Kriminalgricht und vo 1850 bis 1863 vom Bezirksgricht Sissech gsi. Vo 1850 bis 1863 het är s Gemeinipresidium z Gälterchinde gha. Är isch Vorschte`er vom Armenerzyeigsverein im Bezirk Sissech gsi. Als Verträter vo dr Ordnigspartei isch är vo 1853 bis 1863 im Landrot gsässe, 1858 und 1861/62 als Landrotspresidänt. 1854 bis 1857 wird är Nationalrot vo de Linksfreisinnige. D Oberbaselbieter hei yn nid gärn gha und hei yn aagfindet. Dorum isch är 1863 nach Lieschtel zoge und het dörte es Aawaltsbüro ufdoo. Vo 1868 bis 1870 isch är im Verwaltigsrot vo dr Basellandschaftlige Kantonalbank gsi. Vo 1870 bis 1889 isch är Regierigsrot gsi und het s Justiz- und Chilledepardement unter sich gha. Im Kulturkampf het är, durch sy Grechtigkeitssinn, s Vertroue vom ganze Volk gha.

Literarischi Verwys 
 Basellandschaftliche Zeitung 111, 112, 1889
 National Zeitung 22.9.1889
 Birmann Martin: Gesammelte Schriften, Basel 1894, Band 2, 493-498
 Gauss Karl et al.: Geschichte der Landschaft Basel 2, 564, 607, 628f., 640
 Historisch-biographisches Lexikon der Schweiz 7 (Supplement), 38
 Gruner 1966, 475

Extärne Verwys 
 Dr Johannes Bussinger im Persone Lexikon vom Kanton Basel Landschaft

Gälterchinde
Schwiizer Politiker
Baselbieter Kantonalpolitiker
Rächtsawalt
Baselbieter
Schwiizer
Maa